**สรุปผลสำรวจและวิเคราะห์ผลกระทบจากการชุมนมทางการเมือง**

**ต่อผู้ประกอบการ SMEs เดือน กุมภาพันธ์ 2557**

**สรุปภาพรวม**

 จากการสำรวจโดยการส่งแบบสอบถามไปยังผู้ประกอบการ SMEs ตั้งแต่ 1 – 13 กุมภาพันธ์ 2557 มีผู้ประกอบการตอบแบบสอบถามส่งกลับมา จำนวน 27 ราย ประกอบไปด้วย ผู้ประกอบธุรกิจในภาคการค้าจำนวน 7 ราย ภาคบริการ จำนวน 7 ราย และภาคการผลิตจำนวน 13 ราย หรือคิดเป็นสัดส่วน 26%, 26% และ 48% ตามลำดับ

ในส่วนของภาพรวมของผลกระทบจากสถานการณ์ทางการเมืองที่เกิดขึ้นต่อธุรกิจในด้านต่างๆ โดย 85% ของผู้ประกอบการ SMEs ได้รับผลกระทบในทางลบจากสถานการณ์ ซึ่งสูงขึ้นจากเดือนมกราคม 2557 ที่มีสัดส่วน 78% และมี 15% ไม่ได้รับผลกระทบ



เมื่อเปรียบเทียบกับข้อมูลในเดือนมกราคม 2557 พบว่าผู้ประกอบธุรกิจ SMEs ที่ได้รับผลกระทบมากมีสัดส่วน 56% ซึ่งเพิ่มขึ้นจากเดือนมกราคม 2557 (38%) ได้รับผลกระทบปานกลางมีสัดส่วน 25% ลดลงจากเดือนมกราคม 2557 เล็กน้อย (28%) ได้รับผลกระทบน้อยมีสัดส่วน 4% ลดลงจากเดือนมกราคม 2557 (12%) และไม่ได้รับผลกระทบมีสัดส่วน 15% ลดลงจากเดือนมกราคม 2557 (22%)

จากข้อมูลดังกล่าวสรุปได้ว่า SMEs ได้รับผลกระทบมากและรุนแรงขึ้นจากเดือนก่อน ซึ่งสามารถแยกตามประเภทของผลกระทบในด้านต่างๆ ที่ได้รับในแต่ละภาคธุรกิจเรียงตามลำดับจากมากไปหาน้อยได้ดังนี้

|  |  |  |
| --- | --- | --- |
| **ประเภทธุรกิจ** | **ม.ค.-57** | **ก.พ.-57** |
| **ธุรกิจในภาคการค้า**  | การขนส่งสินค้าและวัตถุดิบ  | ภาพลักษณ์และความเชื่อมั่นในการลงทุนของประเทศ |
| แผนการผลิต/แผนการขายหรือบริการของธุรกิจ  | สภาพคล่องทางการเงินของธุรกิจ |
| ยอดขายสินค้าหรือรายได้จากการขาย/คำสั่งซื้อล่วงหน้า  | แผนการผลิต/แผนการขายหรือบริการของธุรกิจ |
| **ธุรกิจในภาคบริการ**  | ยอดขายสินค้าหรือรายได้จากการขาย/คำสั่งซื้อล่วงหน้า  | ยอดขายสินค้าหรือรายได้จากการขาย/คำสั่งซื้อล่วงหน้า |
| สภาพคล่องทางการเงินของธุรกิจ  | สภาพคล่องทางการเงินของธุรกิจ |
| จำนวนลูกค้า | จำนวนลูกค้า |
| **ธุรกิจในภาคการผลิต**  | ยอดขายสินค้าหรือรายได้จากการขาย/คำสั่งซื้อล่วงหน้า  | สภาพคล่องทางการเงินของธุรกิจ |
| จำนวนลูกค้า | จำนวนลูกค้า |
| การขนส่งสินค้าและวัตถุดิบ  | การนำเข้า-ส่งออกสินค้า |

ดังนั้น พบว่าสถานการณ์ทางการเมืองที่เกิดขึ้นได้ส่งผลกระทบต่อยอดขายและเริ่มส่งผลกระทบต่อสภาพคล่องทางการเงินของธุรกิจ SMEs แล้ว

**ผลกระทบต่อรายได้ต่อเดือนเมื่อเทียบกับสถานการณ์ปกติ**

ผลการสำรวจยอดขายหรือรายได้ของกิจการในภาพรวม พบว่า ลดลงจากในช่วงสถานการณ์ปกติเฉลี่ยร้อยละ 50 ซึ่งสูงขึ้นจากเดือนมกราคม 2557 โดยแยกตามประเภทธุรกิจ ได้ดังนี้

|  |  |  |
| --- | --- | --- |
| **ประเภทธุรกิจ** | **ม.ค.-57** | **ก.พ.-57** |
| ภาคการค้า | 34% | 47% |
| ภาคการบริการ | 40% | 53% |
| ภาคการผลิต | 45% | 49% |
| **ยอดขายที่ลดลงเฉลี่ย** | **40%** | **50%** |

 เมื่อเปรียบเทียบกับข้อมูลในเดือนมกราคม 2557 พบว่าผู้ประกอบธุรกิจ SMEs มีรายได้ที่ลดลงเพิ่มขึ้นทุกๆประเภทธุรกิจ โดยธุรกิจในภาคการค้ามีรายได้ลดลง 47% ธุรกิจในภาคบริการมีรายได้ลดลง 53% และธุรกิจในภาคการผลิตมีรายได้ลดลง 49%

**การปรับตัวของธุรกิจต่อสถานการณ์**

|  |  |  |  |
| --- | --- | --- | --- |
| **รูปแบบการปรับตัว** | **ม.ค.-57** | **ก.พ.-57** | **วิธีการ** |
| ลดค่าใช้จ่าย | 24% | 44% | ลดต้นทุนการผลิต / ลดชั่วโมงทำงาน / ลดพนักงาน\* |
| ปรับกลยุทธ์ทางการตลาด | 45% | 37% | Direct sale / การตลาด online / ให้ลูกค้าผ่อนชำระหรือชำระด้วยบัตรเครดิต / ขายเป็นเงินสด / ขยายตลาดไปยัง ตจว. และ ตปท. |
| ปรับกระบวนการทำงาน | 16% | 0% | order ล่วงหน้า / ติดต่อทาง online / วางแผนการขนส่ง / หลีกเลี่ยงเส้นทางจราจร |
| อื่นๆ | 2% | 4% | ปรับลดอัตรากำไร / ลดการลงทุนเพิ่ม |
| ยังไม่มีการปรับตัว | 13% | 15% | ขาดสภาพคล่อง / ไม่รู้จะปรับอย่างไร / รอดูสถานการณ์ |

เมื่อเปรียบเทียบกับข้อมูลในเดือนมกราคม 2557 พบว่าผู้ประกอบธุรกิจ SMEs มีการปรับตัวต่อสถานการณ์ในรูปแบบของการลดต้นทุนและค่าใช้จ่ายเพิ่มมากขึ้น ได้แก่ การลดต้นทุนการผลิต, ลดชั่วโมงทำงาน, ลดพนักงาน รองลงมาคื่อการปรับกลยุทธ์ทางการตลาด

**การประเมินสถานการณ์ในอนาคตและแผนฉุกเฉิน**

ผู้ประกอบการ SMEs ร้อยละ 50 คาดว่าสถานการณ์น่าจะยืดเยื้อออกไป, ร้อยละ 17 ไม่สามารถคาดการณ์ได้ และร้อยละ 33 คาดว่าสถานการณ์จะไม่ยืดเยื้อ

โดยร้อยละ 73 ได้เตรียมแผนฉุกเฉินไว้แล้ว เช่น สำรองเงินไว้ยามฉุกเฉิน/ลดจำนวนพนักงาน/หาตลาดใหม่ๆ/ลดต้นทุน และมีผู้ประกอบการร้อยละ 27 ที่ไม่มีแผนฉุกเฉิน

**มาตรการความช่วยเหลือที่ต้องการจาก สสว. หรือหน่วยงานภาครัฐอื่น**

ประเภทของมาตรการความช่วยเหลือที่ผู้ประกอบการ SMEs ต้องการมากที่สุด ยังคงเป็นเงินทุนหมุนเวียนอัตราดอกเบี้ยต่ำ (ร้อยละ 43) เช่นเดียวกับในเดือนมกราคม 2557 รองลงมา ได้แก่ การจัดหาตลาด / การประชาสัมพันธ์ (ร้อยละ 35) และมาตรการความช่วยเหลือที่ต้องการอื่นๆ ได้แก่ อื่นๆ ได้แก่ ลดภาษี / ชดเชยรายได้ให้ธุรกิจ / ลดค่าแรง (ร้อยละ 22)

*สรุปผลกระทบของสถานการณ์ทางการเมืองตั้งแต่ 1 – 13 กุมภาพันธ์ 2557 หรือช่วงก่อนและภายหลังการเลือกตั้งวันที่ 2 กุมภาพันธ์ 2557 เปรียบเทียบกับในเดือนมกราคม 2557 ธุรกิจ SMEs ในภาพรวมได้รับผลกระทบทางลบมากขึ้นจากเดิม เนื่องจากรายได้ของกิจการที่ลดลงอย่างต่อเนื่องจนเริ่มประสบภาวะขาดสภาพคล่อง ซึ่งมาตรการความช่วยเหลือที่ SMEs ยังคงต้องการมากที่สุดคือแหล่งเงินทุนหมุนเวียนดอกเบี้ยต่ำ เช่นเดียวกับในเดือนมกราคม 2557 ดังนั้นหากสถานการณ์ยังคงยืดเยื้อต่อไปอีกอาจจะทำให้ธุรกิจ SMEs จำนวนมากต้องปิดกิจการลงเนื่องจากเริ่มมีสัญญาณการใช้วิธีลดจำนวนพนักงานจาก SMEs บ้างแล้วซึ่งจะส่งผลระบบเศรษฐกิจในภาพรวมของประเทศได้*